PMIndiaData/PMIndiaSum huggingface dataset:
প্ৰব্ৰজন আৰু স্বদেশলৈ প্ৰত্যাৱৰ্তন কৰা লোকসকলক সাহায্য আৰু পুনৰ সংস্থাপন আঁচনিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেন্দ্ৰীয় কেবিনেট বৈঠকত “প্ৰব্ৰজন আৰু স্বদেশলৈ প্ৰত্যাৱৰ্তন কৰা লোকসকলক সাহায্য আৰু পুনৰ সংস্থাপন আঁচনি”ৰ অধীনত কেন্দ্ৰীয় গৃহ মন্ত্ৰালয়ৰ পূৰ্বৰ ৮খন আঁচনি ২০২০ চনলৈকে বাহাল ৰাখিবলৈ অনুমোদন জনায়। ইয়াৰ বাবে ২০১৭-১৮ৰ পৰা ২০১৯-২০ বৰ্ষলৈ সৰ্বমুঠ ৩,১৮৩ কোটি টকা প্ৰয়োজন হ’ব। সেই হিচাপে ২০১৭-১৮ বৰ্ষত ৯১১ কোটি, ২০১৮-১৯ বৰ্ষত ১,৩৭২ কোটি আৰু ২০১৯-২০ বৰ্ষত ৯০০ কোটি টকা ধাৰ্য কৰা হৈছে। এই আঁচনিয়ে শৰণাৰ্থী, বিতাৰিত ব্যক্তি, সন্ত্ৰাসবাদী/সাম্প্ৰদায়িক সংঘৰ্ষ/মাওবাদীৰ হিংসাত্মক কাৰ্যকলাপত পীড়িত নিৰীহ লোক আৰু সীমান্তত গুলীয়া-গুলি আৰু ভাৰত ভূমিত বোমা তথা আইইডি বিস্ফোৰণৰ ঘটনা আৰু গোষ্ঠী সংঘৰ্ষত পীড়িত লোকসকলৰ সাহায্য আৰু পুনৰ সংস্থাপনৰ ব্যৱস্থা কৰিব। বর্তমান ৮খন আঁচনিয়ে কাৰ্যকৰী অৱস্থাত আছে আৰু প্রয়োজনত সকলোকে ইয়াৰ সুযোগ-সুবিধা প্ৰদান কৰা হ’ব। এই আঁচনিৰ অধীনত পাকিস্তান অধ্যূষিত জম্মু আৰু কাশ্মীৰৰ পৰা বিতাৰিত লোকসকলক কেন্দ্ৰৰ তৰফৰ পৰা এককালীন সাহায্যৰ লগতে জম্মু আৰু কাশ্মীৰত চাম্বসকলক সংস্থাপন দিয়া, ভাৰত আৰু বাংলাদেশৰ মাজত স্বাক্ষৰিত ভূমি চুক্তিৰ পাছত দুয়ো দেশৰ ছিটমহলত ৰৈ যোৱা লোকসকলৰ পুনৰ সংস্থাপন আৰু আন্তঃগাঁথনি উন্নয়ন, তামিলনাডু আৰু ওড়িশাৰ শিৱিৰত থকা শ্ৰীলংকাৰ শৰণাৰ্থীসকলক সাহায্য প্ৰদান, ত্ৰিপুৰাৰ সাহায্য শিৱিৰত থকা ব্ৰুসকলক ৰক্ষণাবেক্ষণৰ বাবে ত্ৰিপুৰা চৰকাৰক অনুদান আগবঢ়োৱা, ত্ৰিপুৰা আৰু মিজোৰামৰ ব্ৰু/ৰিয়াং পৰিয়ালসমূহক পুনৰ সংস্থাপনৰ ব্যৱস্থা কৰা, ১৯৮৪ চনৰ শিখ বিৰোধী সংঘৰ্ষত নিহত লোকসকলৰ বিপৰীতে তেওঁলোকৰ আত্মীয়ক ৫ লাখকৈ সাহায্য প্ৰদান কৰা আৰু সীমান্তত গুলীয়া-গুলি আৰু ভাৰত ভূমি বোমা তথা আইইডি বিস্ফোৰণৰ ঘটনা আৰু গোষ্ঠী সংঘৰ্ষত পীড়িত লোকসকলৰ সাহায্য আৰু পুনৰ সংস্থাপনৰ বাবে কেন্দ্ৰীয় পুঁজিৰ সাহায্য আগবঢোৱা ইত্যাদি দিশবোৰ সামৰি লৈছে।
দ্বীপসমূহৰ সামগ্ৰিক বিকাশৰ অগ্ৰগতিৰ পৰ্যালোচনা কৰিলে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি দ্বীপসমূহৰ সামগ্ৰিক বিকাশৰ অগ্ৰগতিৰ পৰ্যালোচনা কৰে। কেন্দ্ৰীয় চৰকাৰে ২০১৭ৰ ১ জুনত দ্বীপপুঞ্জ বিকাশ অভিকৰণ গঠন কৰে। চৰকাৰৰ সামগ্ৰিক বিকাশৰ তালিকাত ২৬টা দ্বীপ অন্তৰ্ভূক্ত কৰা হৈছে। নিটী আয়োগে দেখুওৱা সামগ্ৰিক বিকাশৰ উপাদানসমূহৰ ভিতৰত মুখ্য আন্তঃগাঁথনিমুলক প্ৰকল্প, ডিজিটেল অৰ্থনীতি, স্বচ্ছ শক্তি, উদ্ভিদৰ অলৱনীকৰণ, আৱৰ্জনা ব্যৱস্থাপনা, মীনপালন বৃদ্ধি আৰু পৰ্যটনভিত্তিক প্ৰকল্প ইত্যাদি উল্লেখযোগ্য। আন্দামান আৰু নিকোবৰ দ্বীপপুঞ্জত কৰা কামৰ পৰ্যালোচনা কৰি প্ৰধানমন্ত্ৰীয়ে পৰ্যটনৰ বিকাশৰ চিহ্নিত ক্ষেত্ৰসমূহত এক সংহত পৰ্যটনভিত্তিক পৰিস্থিতিতন্ত্ৰৰ বিকাশৰ প্ৰয়োজনীয়তাত জোৰ দিয়ে। তেওঁ দ্ৰুতগতিত দীপসমূহত সৌৰ শক্তিৰ জৰিয়তে প্ৰযোজনীয় শক্তি নিজেই আহৰণ কৰাৰ বাবে আহ্বান জনায়। প্ৰধানমন্ত্ৰীয়ে লগতে আন্দামান আৰু নিকোবৰ দীপপুঞ্জৰ কেতবোৰ এলেকাত বিদেশী পৰ্যটকক পৰিদৰ্শনৰ অনুমতি নিদিয়াৰ বাবে কেন্দ্ৰীয় গৃহ পৰিক্ৰমা মন্ত্ৰালয়ে লোৱা সিদ্ধান্ত বাহাল থকা বুলি চমুকৈ উল্লেখ কৰে। দক্ষিণ পূব-এছিয়াৰ সৈতে এই দীপসমূহৰ বৃহত্তৰ সংযোগ ব্যৱস্থাৰ সন্দৰ্ভতো ইয়াত আলোচনা হয়। লাক্ষাদ্বীপৰ বিকাশৰ পৰ্যালোচনাকালত প্ৰধানমন্ত্ৰীক টুনা মাছ ধৰাৰ বিভিন্ন প্ৰদক্ষেপত উদ্গনি যোগোৱাৰ লগতে “লাক্ষাদ্বীপ টুনা” ব্ৰেণ্ডৰ প্ৰচাৰ চলোৱাৰ কথা অৱগত কৰে। প্ৰধানমন্ত্ৰী স্বচ্ছতাৰ ক্ষেত্ৰত লাক্ষাদ্বীপৰ প্ৰচেষ্টাক প্ৰশংসা কৰে। আন্দামান নিকোবৰ দ্বীপপুঞ্জৰ সমান্তৰালভাৱে লাক্ষাদ্বীপ বৃহৎ উন্নয়নমুলক আন্তঃগাঁথনিৰ সন্দৰ্ভতো আলোচনা কৰা হয়। প্ৰধানমন্ত্ৰীয়ে সংশ্লিষ্ট বিষয়াসকলক সমূদ্ৰ-শৈবাল উদ্ভিদৰ খেতিৰ সম্ভাৱনীয়তাৰ অন্বেষণৰ লগতে কৃষিখণ্ডত সহায় কৰিব পৰা অন্যান্য প্ৰচেষ্টা গ্ৰহণ কৰিবলৈ কয়। সভাত কেন্দ্ৰীয় গৃহমন্ত্ৰী শ্ৰী ৰাজনাথ সিং, আন্দামান আৰু নিকোবৰ দীপপুঞ্জ আৰু লাক্ষাদ্বীপৰ লেফটেনেণ্ট গবৰ্ণৰদ্বয়, নিটী আয়োগৰ মুখ্য কাৰ্যবাহী বিষয়াৰ লগতে কেন্দ্ৰীয় চৰকাৰৰ একাংশ জ্যেষ্ঠ বিষয়া উপস্থিত থাকে।
কাষ্টমছ সংক্রান্তীয় বিষয়ত পাৰস্পৰিক সহযোগিতাৰ অৰ্থে ভাৰত আৰু আর্মেনিয়াৰ মাজত প্রস্তাৱিত চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীয়ে কাষ্টমছ সংক্রান্তীয় বিষয়ত পাৰস্পৰিক সহযোগিতাৰ অৰ্থে ভাৰত আৰু আর্মেনিয়াৰ মাজত প্রস্তাৱিত চুক্তিত কেবিনেটৰ অনুমোদন জনায়। দুয়োখন দেশৰ চৰকাৰৰ প্রয়োজনীয় অনুমোদন লাভৰ পাছত এই সহযোগিতা চুক্তিখন স্বাক্ষৰ কৰা হ’ব। দুয়োখন দেশৰ ফালৰ পৰা সংশ্লিষ্ট পক্ষই কূটনৈতিকভাবে সকলোধৰণৰ আইনগত কাম-কাজ পুৰণৰ মর্মে বিজ্ঞাপ্তি প্রকাশৰ পাছতে এই চুক্তিখন কার্যকৰী কৰা হ’ব। কাষ্টমছ সংক্রান্তীয় অপৰাধ প্রৱণতা ৰোধ আৰু অপৰাধমূলক ঘটনাৱলীৰ তদন্ত আৰু অনুসন্ধানৰ ক্ষেত্রত প্রস্তাৱিত চুক্তিৰ অধীনত প্রাসংগিক তথ্য বিনিময়ৰ মাধ্যমত সহযোগিতা প্রসাৰৰ কথা কোৱা হৈছে। ইয়াৰ ফলত দ্বিপাক্ষিক ব্যৱসায়-বাণিজ্যৰ সুবিধাৰ উপৰি দুয়ো দেশৰ মাজত সামগ্ৰী আমদানি-ৰপ্তানিৰ বিষয়সমূহৰ চাফাই দিয়াৰো বিশেষ সুবিধা হ’ব। উল্লেখ্য যে এই চুক্তিয়ে দুয়ো দেশৰ মাজত প্ৰকৃত কাষ্টমছ আইন, কাষ্টমছ সংক্ৰান্তীয় অপৰাধ প্ৰতিৰোধ তথা তদন্তৰ লগতে উপযুক্ত কাষ্টমছ আইনৰ ব্যৱহাৰৰ লগতে তথ্য আৰু বুদ্ধিমত্তাৰ বিনিময়ৰ আইনী পৰিকাঠামোত সৃষ্টিত সহায় কৰিব।
বিশ্ব উপভোক্তা অধিকাৰ দিৱস উপলক্ষে প্ৰধানমন্ত্ৰীৰ শুভেচ্ছা

প্ৰধানমন্ত্ৰী শ্ৰী নৰেন্দ্ৰ মোদীয়ে বিশ্ব উপভোক্তা অধিকাৰ দিৱস উপলক্ষে শুভেচ্ছা জনাইছে। এক বাৰ্তাত প্ৰধানমন্ত্ৰীয়ে কয়, “বিশ্ব উপভোক্তা অধিকাৰ দিৱস উপলক্ষে সকলোকে শুভেচ্ছা জনাইছো। অৰ্থনীতিত উপভোক্তাসকলে এক গুৰুত্বপূৰ্ণ ভূমিকা পালন কৰে। ভাৰত চৰকাৰে কেৱল উপভোক্তাৰ সুৰক্ষাতে নহয়, উপভোক্তাৰ সমৃদ্ধিৰ ওপৰতো গুৰুত্ব আৰোপ কৰে।”
বিহাৰত সংঘটিত দুৰ্ঘটনাত প্ৰাণহানি হোৱাসকলৰ প্ৰতি দুখ প্ৰকাশ প্ৰধানমন্ত্ৰীৰ

বিহাৰত সংঘটিত পথ দুৰ্ঘটনাত প্ৰাণহানি হোৱাসকলৰ প্ৰতি দুখ প্ৰকাশ কৰিছে প্ৰধানমন্ত্ৰী শ্ৰী নৰেন্দ্ৰ মোদীয়ে। এক শোকবাৰ্তাত প্ৰধানমন্ত্ৰীয়ে কয়, “বিহাৰৰ আৰিয়াত সংঘটিত পথ দুৰ্ঘটনাত প্ৰাণহানি হোৱা লোকসকলৰ প্ৰতি দুখিত হৈছো। দুৰ্ঘটনাত মৃত্যু হোৱা লোকসকলৰ পৰিয়ালৰ প্ৰতি মোৰ সমবেদনা জনাইছো। দুৰ্ঘটনাত আহত লোকসকলৰ আশু আৰোগ্য কামনা কৰিছো।”
প্ৰধানমন্ত্ৰীয়ে পি ভি সিন্ধুক তেওঁৰ প্ৰথম ছিংগাপুৰ অপেন খিতাপ জয় কৰাৰ বাবে অভিনন্দন জনা

প্ৰধানমন্ত্ৰী শ্ৰী নৰেন্দ্ৰ মোদীয়ে পি ভি সিন্ধুক প্ৰথমবাৰৰ বাবে ছিংগাপুৰ অপেন খিতাপ অৰ্জন কৰাৰ বাবে অভিনন্দন জ্ঞাপন কৰে। শ্ৰী মোদীয়ে লগতে কয় যে এয়া দেশৰ বাবে এক গৌৰৱৰ মুহূৰ্ত আৰু আন খেলুৱৈসকলকো ই অনুপ্ৰেৰণা প্ৰদান কৰিব। কেন্দ্ৰীয় ক্ৰীড়া মন্ত্ৰী শ্ৰী অনুৰাগ সিং ঠাকুৰৰ টুইটৰ উত্তৰত প্ৰধানমন্ত্ৰীয়ে কয়; “মই @Pvsindhu1 প্ৰথমবাৰৰ বাবে ছিংগাপুৰ অপেন খিতাপ জয় কৰাৰ বাবে অভিনন্দন জনাইছো। তেওঁ আকৌ এবাৰ নিজৰ ব্যতিক্ৰমী ক্ৰীড়া প্ৰতিভা প্ৰদৰ্শন কৰিছে আৰু সফলতা অৰ্জন কৰিছে। এয়া দেশৰ বাবে এক গৌৰৱৰ মুহূৰ্ত আৰু আন খেলুৱৈসকলেও অনুপ্ৰেৰণা লাভ কৰিব।”
১৯১৮ত হাইফাৰ স্বাধীনতাৰ অৰ্থে প্ৰাণ আহুতি দিয়া সাহসী ভাৰতীয় সেনাসকলক প্ৰণাম প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে ১৯১৮ত হাইফাৰ স্বাধীনতাৰ অৰ্থে প্ৰাণ আহুতি দিয়া সাহসী ভাৰতীয় সেনাসকলৰ প্ৰতি প্ৰণাম জনায়। এক বাৰ্তাত প্ৰধানমন্ত্ৰীয়ে কয়, “হাইফা দিবস উপলক্ষে মই ১৯১৮ত হাইফাৰ স্বাধীনতাৰ অৰ্থে প্ৰাণ আহুতি দিয়া সাহসী ভাৰতীয় সেনাসকলৰ প্ৰতি প্ৰণাম জনাইছোঁ। জুলাইত হাইফা ভ্ৰমণ কৰি সুখী হ’লো আৰু তেওঁলোকৰ প্ৰতি শ্ৰদ্ধাঞ্জলি নিবেদন কৰো।”
কাইলৈ মুদ্ৰা যোজনাৰ হিতাধিকাৰীৰে মত বিনিময় কৰিব প্ৰধানমন্ত্ৰীয়ে

প্রধানমন্ত্রী শ্রী নৰেন্দ্র মোদীয়ে কাইলৈ ৰাজধানীত এক অনুষ্ঠানত ‘মুদ্রা’ যোজনাৰ ১০০গৰাকী হিতাধিকাৰীৰ সৈতে মত বিনিময় কৰিব। প্ৰধানমন্ত্ৰীৰ মুদ্ৰা যোজনা হৈছে উদ্যোগী কাম-কাজৰ প্ৰতি উৎসাহিত কৰিবলৈ চৰকাৰে গ্ৰহণ কৰা এক ধ্বজাবাহী প্ৰচেষ্টা, য’ত কোনো ধৰণৰ গেৰাণ্টি নোলোৱাকৈয়ে সহজেই যুৱক-যুৱতীসকলক ঋণ প্ৰদান কৰা হয়। এই যোজনাৰ অধীনত ২০১৮ৰ ২৩ মাৰ্চলৈকে ৪,৫৩,৫১,৫০৯টা ঋণৰ অনুমোদন জনোৱাৰ বিপৰীতে ২,২৮,১৪৪.৭২ কোটি টকা মুকলি কৰি দিয়া হৈছে। এই যোজনাৰ অধীনত প্ৰদান কৰা মুঠ ঋণৰ পৰিমাণ হৈছে ২২০৫৯৬ কোটি টকা। ২০১৫ৰ ৮ এপ্রিলত কর্প’ৰেটৰ আওঁতাৰ বাহিৰৰ ক্ষুদ্র বাণিজ্যিক খণ্ড(এনচিএছবিএছ)ৰ প্রসাৰৰ লক্ষ্যৰে এই যোজনাৰ শুভাৰম্ভ কৰা হয়। সহজলভ্য এই ঋণক শিশু, কিশোৰ আৰু তৰুণ-এই তিনিটা শাখাত ভাগ কৰা হৈছে। এই যোজনাৰ অধীনত উপার্জন বৃদ্ধিৰ কামত সহায় কৰাৰ লক্ষ্যৰে ১০ লাখ টকালৈকে ‘মুদ্রা’ ঋণ দিয়া হয়। ‘শিশু’ পর্যায়ত ঋণদানৰ মাত্রা হ’ল ৫০হাজাৰ টকা। ‘কিশোৰ’ পর্যায়ৰ অধীনত ঋণদানৰ পৰিমাণ ৫০,০০০টকাৰ পৰা ৫লাখ টকা আৰু ‘তৰুণ’ পৰ্যায়ৰ ঋণদানৰ পৰিমাণ ৫ ৰ পৰা ১০লাখ টকা। ২০১৬ৰ এপ্ৰিলৰ পৰা কৃষি(শস্য ঋণ, ভূমি উন্নয়ন, যেনে-নলা খণ্ডা, জলসিঞ্চন, কুঁৱা খন্দাক বাদ দি)আৰু সেৱাজনিত দিশ, যিবোৰে উপাৰ্জন বৃদ্ধিৰ প্রচেষ্টাত সহায় কৰাৰ লক্ষ্যৰে ‘প্রধানমন্ত্রী মুদ্রা যোজনা’ যোজনাৰ সম্প্রসাৰণ ঘটোৱা হয়।
দ্বৈত কৰ ব্যৱস্থাৰ পৰিহাৰ আৰু আয় কৰৰ ক্ষেত্রত ৰাজহ ফাঁকি প্রতিৰোধৰ লক্ষ্যৰে ভাৰত আৰু কিৰ্গিজস্তানৰ মাজত চুক্তিৰ প্রট’কলৰ সংশোধনীত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত অনুষ্ঠিত কেন্দ্রীয় কেবিনেট বৈঠকত দ্বৈত কৰ ব্যৱস্থাৰ পৰিহাৰ আৰু আয় কৰৰ ক্ষেত্রত ৰাজহ ফাঁকি প্রতিৰোধৰ লক্ষ্যৰে ভাৰত আৰু কিৰ্গিজস্তানৰ মাজত স্বাক্ষৰিত চুক্তিৰ প্রট’কলৰ সংশোধনীত অনুমোদন জনোৱা হয়। দ্বৈত কৰৰ ব্যৱস্থা পৰিহাৰ (ডিটিএএ) চুক্তি’ৰ প্রট’কল সংশোধনীৰ লক্ষ্য হৈছে ডিটিএএ’ৰ ২৬ নং অনুচ্ছেদক(তথ্য আদান-প্রদান কৰা) আন্তর্জাতিক মানলৈ উন্নীত কৰা। ইয়াৰ ফলত তথ্য আদান-প্রদানৰ সম্ভাব্য সর্বাধিক ক্ষেত্ত প্রস্তুত কৰা হ’ব। ২৬ নং অনুচ্ছেদৰ ভিতৰত ৪ আৰু ৫ নং ধাৰাৰে যুক্ত হ’ব। ইয়াৰ দ্বাৰা যি তথ্য বিচৰা হ’ব, সেই ক্ষেত্রত দেশীয় কৰনীয় অথবা সেয়া কোনো বেংক অথবা অর্থনৈতিক সংস্থাৰ পৰা বিচৰা ইত্যাদি যুক্তি দেখুৱাই তথ্য প্রদানত নকৰাকৈ থাকিব নোৱাৰিব। পটভূমিঃ ভাৰত আৰু কিৰ্গিস্তানৰ মাজত ২০০১ চনৰ ০৭ ফেব্রুৱাৰীত চলিত ডিটিএএ চুক্তিৰ জাননী জাৰী কৰা হৈছিল। এই সংশোধনীয়ে দুয়োদেশত কৰ ফাঁকি তথা দ্বৈত কৰ পৰিহাৰত যথেষ্ট ফলপ্ৰসূ ভূমিকা পালন পাৰে।
কাইলৈ প্ৰধানমন্ত্ৰী মোদীয়ে ইজৰাইলৰ প্ৰধানমন্ত্ৰীক গুজৰাটত আদৰণি জনাব

কাইলৈ প্ৰধানমন্ত্ৰী শ্ৰী নৰেন্দ্ৰ মোদীয়ে ইজৰাইলৰ প্ৰধানমন্ত্ৰী শ্ৰী বেঞ্জামিন নেতান্যাহু আৰু শ্ৰীমতী চাৰা নেতান্যাহুৰ লগত গুজৰাট ভ্ৰমণ কৰিব। বিমান বন্দৰৰ পৰা সবৰমতী আশ্ৰমলৈ যোৱাৰ পথত আহমেদাবাদ চহৰত নেতান্যাহু দম্পতীক আদৰণি জনোৱা হ’ব। তেওঁলোকে সবৰমতী আশ্ৰমলৈ গৈ মহাত্মা গান্ধীৰ প্ৰতি শ্ৰদ্ধা নিবেদন কৰিব। প্ৰধানমন্ত্ৰী মোদী আৰু প্ৰধানমন্ত্ৰী নেতান্যাহুৱে আহমেদাবাদৰ দেওধলেৰা গাঁৱত আই ক্ৰিয়েট চেন্টাৰ মুকলি কৰিব।তেওঁলোকে ষ্টাৰ্ট আপৰ প্ৰদৰ্শনী এখন প্ৰদৰ্শন কৰি ষ্টাৰ্ট আপৰ কাৰ্যবাহী বিষয়াসকলৰ লগতো মত বিনিময় কৰিব।দুয়োজন প্ৰধানমন্ত্ৰীয়ে এক ভিডিঅ’ লিংক যোগে বনস্কান্থা জিলাৰ চুইগাম তালুকালৈকে এক ভ্ৰাম্য পানী বিতৰত গাড়ীও উদ্বোধন কৰিব। দুয়োজন নোতাই জনতাক উদ্দেশ্যি ভাষণ দিব। প্ৰধানমন্ত্ৰী মোদী আৰু প্ৰধানমন্ত্ৰী নেতান্যাহুৱে বনস্কান্থা জিলাৰ ৱাদ্ৰাদত থকা চেন্টাৰ অৱ এক্সেলেন্স ফৰ ভেজেটেবলও ভ্ৰমণ কৰিব। তেওঁলোকে ভূজ জিলাৰ কুকামাত এক ভিডিঅ’ লিংক যোগে চেন্টাৰ অৱ এক্সেলেন্স ফৰ ডেট পাম উদ্বোধন কৰিব।দুয়োজন নোতাই কৃষকসকলৰ লগত মত বিনিময় কৰিব। প্ৰধানমন্ত্ৰী নেতান্যাহুৱে তাৰ পিছত মুম্বাইলৈ যাত্ৰা কৰিব।
৩১ ডিচেম্বৰ আৰু ১ জানুৱাৰীত ভিডিঅ’ কনফাৰেন্সযোগে দুখন সভাত ভাষণ দিব প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ৩১ ডিচেম্বৰ আৰু ১ জানুৱাৰীত ভিডিঅ’ কনফাৰেন্সযোগে দুখন সভাত ভাষণ আগঢবঢ়াব। ৩১ ডিচেম্বৰত প্ৰধানমন্ত্ৰীয়ে ভিডিঅ’ কনফাৰেন্সযোগে কেৰালাৰ বৰ্কালাৰ শিৱগিৰি মঠত অনুষ্ঠিত ৮৫সংখ্যক শিৱগিৰি তীৰ্থযাত্ৰী সমাৰোহৰ উদ্বোধনী ভাষণ আগবঢ়াব। প্ৰধানমন্ত্ৰী শ্ৰী নৰেন্দ্ৰ মোদীয়ে। শিৱগিৰি হৈছে এগৰাকী মহান সন্যাসী আৰু ভাৰতৰ সমাজ সংস্কাৰক শ্ৰী নাৰায়ণ গুৰু পবিত্ৰ আবাস। ২০১৮ৰ ১ জানুৱাৰীত প্ৰধানমন্ত্ৰীয়ে ভিডিঅ’ কনফাৰেন্সযোগে অধ্যাপক এছ.এন বসুৰ ১২৫ সংখ্যক জন্মদিন উপলক্ষে কলকাতাত আয়োজিত স্মৃতিচাৰণ সমাৰোহত ভাষণ আগবঢ়াব। সত্যন্দ্ৰনাথ বেনাৰ্জী এগৰাকী ভাৰতীয় পদাৰ্থবিদ আছিল আৰু তেওঁ কোৱাণ্টাম মেকানিকছৰ বাবে বিখ্যাত হৈছিল আৰু ইয়াৰ জৰিয়তে তেওঁ বসু-আইনষ্টাইন পৰিসংখ্যাৰ ভেঁটি গঢ়িছিল। বসুৱেই ক্ষুদ্ৰ ক্ষুদ্ৰ পৰমাণুৰ অৱধাৰণাক মানি লৈছিল আৰু সেয়েহে অধ্যাপক বসুৰ নাম অনুসৰি ইয়াৰ নাম ‘বছনছ’ ৰখা হয়।
জৈৱপ্ৰযুক্তিৰ ক্ষেত্ৰত ভাৰত-কিউবা আৰু ভাৰত-কোৰিয়াৰ মাজত স্বাক্ষৰিত দুখন দ্বিপাক্ষিক বুজাবুজি চুক্তি সম্পৰ্কে অৱগত কৰিলে কেবিনেটক

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত কেবিনেট বৈঠকত জৈৱপ্ৰযুক্তিৰ ক্ষেত্ৰত ভাৰত–কিউবা আৰু ভাৰত–কোৰিয়াৰ মাজত স্বাক্ষৰিত দুখন দ্বিপাক্ষিক বুজাবুজি চুক্তি সম্পৰ্কে কেবিনেটক অৱগত কৰা হয়৷ এই বুজাবুজি চুক্তি দুখন ক্ৰমে ২০১৮ৰ ২২ জুনত কিউবাৰ হাভানা আৰু ৯ জুলাইত নতুন দিল্লীত স্বাক্ষৰ কৰা হয়৷ বিজ্ঞান আৰু প্ৰযু্ক্তিবিদ্যাৰ ক্ষেত্ৰত সহযোগিতা বৃদ্ধিৰ উদ্দেশ্যে দুয়ো দেশৰ যিবোৰ ক্ষেত্ৰত বিশেষজ্ঞ আছে, সেই ক্ষেত্ৰত ভাৰতে ক্ৰমে কিউবা আৰু কোৰিয়াৰ মাজত বুজাবুজি চুক্তি স্বাক্ষৰ কৰে৷ মুখ্য প্ৰভাৱঃ এই চুক্তিৰ ফলত ভাৰত–কিউবা আৰু ভাৰত–কোৰিয়াৰ মাজৰ দ্বিপাক্ষিক সম্পৰ্ক, বিশেষকৈ বিজ্ঞান আৰু প্ৰযুক্তিৰ উদ্ভাৱন তথা এই ক্ষেত্রত কূটনৈতিক সম্পর্ক সুদৃঢ় কৰাটো সম্ভৱ হ’ব৷ জৈৱপ্ৰযুক্তি শিক্ষা, প্ৰশিক্ষণ আৰু গৱেষণাৰ ক্ষেত্রত কৌশলগত পৰিকল্পনা গ্ৰহণৰ ক্ষেত্ৰটো চুক্তিৰ অধীনত সহায় আগবঢ়াব৷ ইয়াৰ সমান্তৰালভাৱে ৫ বছৰলৈকে জীৱ বিজ্ঞান আৰু সংশ্লিষ্ট ক্ষেত্ৰত ৫০গৰাকী স্নাতকোত্তৰ আৰু গৱেষনাৰ কামত নিযুক্ত ছাত্ৰ–ছাত্রীৰ কর্মসংস্থাপনৰো ব্যৱস্থা কৰাটো সম্ভৱ হ’ব। পটভূমিঃ ভাৰত–কিউবা সহযোগিতা ২০১৮ৰ ২২জুনত কিউবাৰ হাভানাত ভাৰতৰ ৰাষ্ট্ৰপতি ৰাম নাথ কোৱিন্দৰ ভ্ৰমণকালত ভাৰত আৰু কিউবা জৈৱপ্ৰযুক্তিৰ ক্ষেত্রত সহযোগিতা বৃদ্ধিৰ বাবে এই দ্বিপাক্ষিক বুজাবুজি চুক্তিত স্বাক্ষৰ কৰে৷ কেন্দ্রীয় বিজ্ঞান আৰু প্ৰযুক্তি মন্ত্ৰালয় আৰু কিউবাৰ বিজ্ঞান, প্ৰযুক্তি আৰু পৰিৱেশ মন্ত্ৰালয়ৰ মাজত এই চুক্তি স্বাক্ষৰিত হয়৷ ভাৰত–কোৰিয়া সহযোগিতা ইফালে, ভাৰত আৰু কোৰিয়াৰ মাজতো সংশ্লিষ্ট ক্ষেত্ৰত একে ধৰণৰ চুক্তি স্বাক্ষৰ কৰা হয়৷ ইয়াৰ দ্বাৰা জৈৱপ্ৰযুক্তি, বিজ্ঞান আৰু প্ৰযুক্তি ক্ষেত্রত দুয়োখন দেশৰ মাজত সহযোগিতা বৃদ্ধি পোৱাৰ লগতে দ্বিপাক্ষিক বিনিয়োগ আৰু উদ্যোগ গৱেষনামূলক কাম–কাজো বৃদ্ধি পাব৷
মুম্বাইৰ জুহু সমুদ্ৰ তীৰত আয়োজিত ক্লিনাথনৰ শলাগ লয় প্ৰধানমন্ত্ৰীয়

মুম্বাইৰ জুহু সমুদ্ৰ তীৰত আয়োজন কৰা ক্লিনাথন সংক্ৰান্তীয় ডঃ জিতেন্দ্ৰ সিঙে কৰা এটা টুইট প্ৰধানমন্ত্ৰী শ্ৰী নৰেন্দ্ৰ মোদীয়ে সকলোৰে সৈতে শ্বেয়াৰ কৰে। প্ৰধানমন্ত্ৰী শ্ৰী মোদীয়ে এই প্ৰচেষ্টাৰ প্ৰশংসা কৰে। শ্ৰী মোদীয়ে ক্লিনাথনত অংশগ্ৰহণ কৰা লোকসকলক প্ৰশংসা কৰি কয় যে আমি আমাৰ উপকূলবোৰ পৰিষ্কাৰ-পৰিচ্ছন্ন কৰি ৰখাৰ ওপৰত গুৰুত্ব দিয়াটো অতি গুৰুত্বপূৰ্ণ। প্ৰধানমন্ত্ৰীয়ে এইদৰে টুইট কৰে; “প্ৰশংসনীয়… এই প্ৰচেষ্টাত জড়িত প্ৰতিগৰাকী লোকেই প্ৰশংসাৰ পাত্ৰ। ভাৰত এক দীঘল আৰু সুন্দৰ সমুদ্ৰ উপকূল আছে আৰু আমি আমাৰ উপকূলবোৰ পৰিষ্কাৰ-পৰিচ্ছন্ন কৰি ৰখাৰ ওপৰত গুৰুত্ব দিয়াটো অতি গুৰুত্বপূৰ্ণ।”
ৰাজ্যসভাৰ উপাধ্যক্ষ হিচাপে নিৰ্বাচিত হোৱা শ্ৰী হৰিবংশৰ সন্দৰ্ভত প্ৰধানমন্ত্ৰীৰ বক্তব্য

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ৰাজ্যসভাৰ উপাধ্যক্ষ হিচাপে নিৰ্বাচিত হোৱা শ্ৰী হৰিবংশক অভিনন্দন জনায়। নিৰ্বাচনৰ ঠিক পাছতে উচ্চ সদনত আগবঢ়োৱা ভাষণত প্ৰধানমন্ত্ৰীয়ে সদনৰ নেতা শ্ৰী অৰুণ জেটলী অসুস্থতাৰ পৰা আৰোগ্য হৈ পুনৰ সদনত উপস্থিত হোৱাত আনন্দ প্ৰকাশ কৰে। প্ৰধানমন্ত্ৰীয়ে উল্লেখ কৰে যে আজি আমি ভাৰত ত্যাগ আন্দোলনৰ বৰ্ষপূৰ্তি উদযাপন কৰিছো। তেওঁ কয় যে হৰিবংশ ডাঙৰীয়া ভাৰতৰ স্বাধীনতা আন্দোলনৰ আৰম্ভণী ১৮৫৭ চনৰ পৰাই জড়িত থকা ভূমি বালিয়াৰ নিবাসী। প্ৰধানমন্ত্ৰীয়ে লগতে কয় যে শ্ৰী হৰিবংশ লোকনায়ক জয়প্ৰকাশ নাৰায়ণৰ দ্বাৰা অনুপ্ৰাণিত হৈ আহিছে। প্ৰধানমন্ত্ৰীয়ে লগতে দোঁহাৰে যে হৰিবংশ ডাঙৰীয়াই প্ৰাক্তন প্ৰধানমন্ত্ৰী চন্দ্ৰশ্বেখৰ ডাঙৰীয়াই সৈতেও কাম কৰিছিল। প্ৰধানমন্ত্ৰীয়ে কয় যে চন্দ্ৰশ্বেখৰ ডাঙৰীয়াৰ সৈতে ঘনিষ্ঠভাৱে কাম কৰা হৰিবংশ ডাঙৰীয়াই চন্দ্ৰশ্বেখৰ ডাঙৰীয়াৰ পদত্যাগৰ সন্দৰ্ভত আগতেই জানিছিল। তথাপি, তেওঁ নিজৰ বাতৰিকাকতত এই বাতৰি প্ৰকাশ কৰা নাছিল বুলি উল্লেখ কৰি প্ৰধানমন্ত্ৰীয়ে লগতে কয় যে ইয়াৰ জৰিয়তে তেওঁ নীতিৰ প্ৰতি থকা দায়বদ্ধতা আৰু জনসেৱাক প্ৰদৰ্শন কৰিছিল। প্ৰধানমন্ত্ৰীয়ে কয় যে হৰিবংশ ডাঙৰীয়া এগৰাকী বিশিষ্ট পঢ়ুৱৈৰ লগতে তেওঁৰ যথেষ্ট লেখাও প্ৰকাশ পাইছে। তেওঁ লগতে কয় যে হৰিবংশ ডাঙৰীয়াই বছৰ বছৰ ধৰি সমাজৰ সেৱা আগবঢ়াই আহিছে। প্ৰধানমন্ত্ৰী শ্ৰী নৰেন্দ্ৰ মোদীয়ে ৰাজ্য সভাৰ উপাধ্যক্ষৰ নিৰ্বাচনৰ সৈতে জড়িত শ্ৰী বি. কে. হৰিপ্ৰসাদকো অভিনন্দন জনায়। স্বচ্ছভাৱে নিৰ্বাচন অনুষ্ঠিত কৰাৰ বাবে তেওঁ অধ্যক্ষৰ লগতে সকলো সাংসদক ধন্যবাদ জ্ঞাপন কৰে।
ভাৰত আৰু ৰাছিয়াৰ মাজত পথ পৰিবহণ আৰু পথ উদ্যোগৰ ক্ষেত্ৰত দ্বিপাক্ষিক সহযোগিতাৰ বাবে বুজাবুজিৰ চুক্তিত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ভাৰত আৰু ৰাছিয়াৰ মাজত পথ পৰিবহণ আৰু পথ উদ্যোগৰ ক্ষেত্ৰত দ্বিপাক্ষিক সহযোগিতাৰ বাবে বুজাবুজিৰ চুক্তিত অনুমোদন জনোৱা হয়। ৰাছিয়াৰ ৰাষ্ট্ৰপতিৰ ভাৰত আগমণৰ সময়ত এই চুক্তি স্বাক্ষৰিত হ’ব। পথ পৰিবহণ আৰু ঘাইপথৰ ক্ষেত্ৰত এক আনুষ্ঠানিক মঞ্চ প্ৰতিষ্ঠাৰ বাবে এখন চুক্তি দুয়োখন দেশে আলোচনা কৰি যুটীয়াভাৱে চূড়ান্ত কৰিছিল। এই চুক্তি স্বাক্ষৰিত হ’লে পথ পৰিবহণ আৰু পথ উদ্যোগৰ ক্ষেত্ৰত পাৰস্পৰিক সহযোগিতাৰদ্বাৰা দুয়োখন দেশেই লাভান্বিত হ’ব। ৰাছিয়াৰ লগত বৰ্দ্ধিত সহযোগিতা, বিনিময় তথা সংঘবদ্ধতাই পথ পৰিবহণ আৰু পথ উদ্যোগ তথা বুদ্ধিদ্বীপ্ত পৰিবহণ ব্যৱস্থাৰ ক্ষেত্ৰত দীৰ্ঘম্যাদী তথা প্ৰভাৱশালী দ্বিপাক্ষিক সম্পৰ্ক প্ৰতিষ্ঠাত সহায় কৰিব। ইয়াৰ ফলত পথ আন্তঃগাঁথনি আৰু পথৰ সংযোগ ব্যৱস্থাৰ পৰিচালনা, পৰিবহণ নীতি, দেশৰ ঘাইপথসমূহৰ নিৰ্মাণ আৰু প্ৰশাসনৰ প্ৰযুক্তি তথা মান সম্পৰ্কে আঁচনি কৰাত সহায় হোৱাৰ লগতে ভৱিষ্যতে ভাৰত আৰু ৰাছিয়াৰ মাজত দ্বিপাক্ষিক সম্পৰ্ক অধিক শক্তিশালী হ’ব। পটভূমিঃ ভাৰত আৰু ৰাছিয়াৰ মাজত দীৰ্ঘদিনীয়া সম্পৰ্ক আছে আৰু অৰ্থনৈতিক আৰু কূটনৈতিক দিশত শক্তিশালী দ্বিপাক্ষিক সম্পৰ্ক ৰক্ষা কৰি আহিছে।ৰাছিয়াই কৃত্ৰিম উপগ্ৰহৰ ওপৰত ভিত্তি কৰি কৰা ট’লিং সমাধানৰ বাবে প্ৰযুক্তিগত সমাধান উলিয়াইছে। একেদৰে তেওঁলোকে দূৰ্ঘটনা আদি পৰ্যবেক্ষণ কৰিব পৰাকৈ অতি উন্নত পৰিবহণ পৰিচালনা ব্যৱস্থা ব্যৱহাৰ কৰিবলৈ লৈছে।পথ পৰিবহণৰ ক্ষেত্ৰত ৰাছিয়াৰ এনেবোৰ অগ্ৰগতিলৈ মন কৰিলে ভাৰতৰ বাবে এই চুক্তি অতি লাভজনক হ’ব যিহেতু ভাৰতে ওচৰৰ পৰা প্ৰযুক্তিসমূহৰ বিষয়ে শিকাৰ সুযোগ লাভ কৰিব। ভাৰতে ঘাইপথ আন্তগাঁথনিৰ দিশত অতি ক্ষীপ্ৰতাৰে কাম কৰি আছে।পথ আন্তগাঁথনিৰ সম্পূৰ্ণতাৰ বাবে তথা পৰিবহণ ব্যৱস্থা আৰু সুৰক্ষা উন্নত কৰিবৰ বাবে প্ৰযুক্তিৰ ব্যৱহাৰ অতি প্ৰয়োজনীয়।ইয়াৰ ফলত সামগ্ৰিক পৰিবহণৰ খৰচ হ্ৰাস পাব। ৰাছিয়াৰ আন্তগাঁথনি উন্নয়ন সংস্থাসমূহে ভাৰতৰ নিজা বৃহৎ ঘাইপথ আন্তগাঁথনি তথা অতিদ্ৰুতবেগী পথ আন্তগাঁথনি উন্নয়নৰ আকৰ্ষণীয় আঁচনিৰ লগত জড়িত হোৱাৰ সুবিধা লাভ কৰিব। দুয়োখন দেশৰ সহযোগিতাই প্ৰশাসনিক দিশৰ মত বিনিময়ৰ এক আনুষ্ঠানিক মঞ্চ প্ৰদান কৰাৰ লগতে দুয়োখন দেশ সদস্য হিচাপে জড়িত থকা সকলো আন্তঃৰাষ্ট্ৰীয় সংস্থা তথা মঞ্চৰ পদক্ষেপক সহায় কৰিব।
ভাৰত আৰু জাপানৰ মাজত পৰিৱেশগত ক্ষেত্রত স্বাক্ষৰিত সহযোগিতামূলক  বুজাবুজি চুক্তিত কেবিনেটৰ অনুমোদন

প্ৰধানমন্ত্রী শ্রী নৰেন্দ্ৰ মোদীৰ অধ্যক্ষতাত আজি অনুষ্ঠিত কেন্দ্রীয় কেবিনেট বৈঠকে ভাৰত আৰু জাপানৰ মাজত পৰিৱেশগত ক্ষেত্রত স্বাক্ষৰিত সহযোগিতামূলক বুজাবুজি চুক্তিৰ অনুমোদন জনায়৷ ভাৰতেৰ প্ৰধানমন্ত্রীৰ জাপান ভ্ৰমণৰ সময়ত ২৯ অক্টোবৰ, ২০১৮ এই সহযোগিতামূলক বুজাবুজি চুক্তিখন স্বাক্ষৰ কৰা হয়৷ লাভালাভঃ এই বুজাবুজি চুক্তিৰ ফলত দুয়োখন দেশৰ মাজত পৰিৱেশৰ সুৰক্ষা তথা প্রাকৃতিক সম্পদৰ উপযুক্ত পৰিচালনাৰ দৰে বিষয়সমূহৰ সহযোগিতা আৰু অধিক দীর্ঘম্যাদী হ’ব৷ তদুপৰি, এই বুজাবুজি চুক্তিৰ ফলত দুয়োখন দেশৰ মাজত তথ্য আৰু প্ৰযুক্তি বিনিময়ৰ পথো প্ৰশস্ত হ’ব৷ সমাজৰ আর্থিকভাৱে পিছপৰা শ্রেণীৰ লোকসকলৰ ওপৰত পৰিৱেশৰ অবক্ষয়ৰ প্ৰভাৱ আটাইতকৈ বেচি পৰিমাণে পৰে। এই বুজাবুজি চুক্তিৰ ফলত পৰিৱেশৰ উন্নতমানৰ সুৰক্ষা আৰু সংৰক্ষণ তথা জলবায়ু পৰিৱর্তনৰ কার্যকৰী ৰূপত মোকাবিলা কৰা আৰু জৈৱ–বৈচিত্র্যৰ সংৰক্ষণৰ ক্ষেত্রত অত্যাধূনিক প্ৰযুক্তি আৰু শ্রেষ্ঠপদ্ধতি আহৰণ আৰু অধিক সহজলভ্য হৈ উঠিব৷.
ভাৰত আৰু দক্ষিণ আফ্ৰিকাৰ মাজত যুটীয়াভাৱে ডাক টিকট প্ৰকাশত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু দক্ষিণ আফ্ৰিকাৰ মাজত যুটীয়াভাৱে “ভাৰত আৰু দক্ষিণ আফ্ৰিকাৰ মাজৰ কৌশলগত অংশীদাৰিত্বৰ ২০ বছৰ” শীৰ্ষক ডাক টিকট প্ৰকাশৰ সন্দৰ্ভত অৱগত কৰা হয়। ২০১৮ৰ জুন মাহত যুটীয়া ডাক টিকটটো উন্মোচন কৰা হৈছিল। ভাৰত-দক্ষিণ আফ্ৰিকাৰ স্মাৰক ডাক টিকটত দীনদয়াল উপাধ্যায় আৰু দক্ষিণ আফ্ৰিকাৰ অলিভাৰ ৰেগিনাল্ড টাম্বোৰ ফটো সন্নিৱিষ্ট কৰা হৈছে। ভাৰত আৰু দক্ষিণ আফ্ৰিকাৰ মাজত ২০১৮ ৰ মে’ মাহত এই সম্পৰ্কীয় এক বুজাবুজি চুক্তি স্বাক্ষৰ কৰা হৈছিল।
চতুর্থ আন্তঃৰাষ্ট্ৰীয় যোগ দিৱসত প্রধানমন্ত্রীৰ ভাষণ

প্রধানমন্ত্রী শ্রী নৰেন্দ্র মোদী কয় যে বিশ্বৰ সকলো লোককে একতাৰ দোলেৰে বান্ধি ৰখাত যোগ, আটাইতকৈ শক্তিশালী মাধ্যম হৈ পৰিছে। উত্তৰাখণ্ডৰ দেৰাডুনত বন গৱেষণা প্রতিষ্ঠানৰ প্রাংগনত আয়োজিত চতুর্থ আন্তঃৰাষ্ট্ৰীয় যোগ দিৱস উপলক্ষে এক বিশাল জনসমাবেশত প্ৰধানমন্ত্ৰীয়ে ভাষণ আগবঢ়ায়। এই প্রতিষ্ঠানৰ প্রাংগনত প্ৰধানমন্ত্ৰীয়ে প্রায় ৫০ হাজাৰ যোগ অনুৰাগী আৰু স্বেচ্ছাসেৱকৰ সৈতে যোগাসন, প্রাণায়াম আৰু ধ্যান কৰে। “আজিৰ দিনটো সমগ্ৰ বিশ্বৰ লোকসকলৰ বাবে এক গৌৰৱৰ মুহূর্ত, কিয়নো যোগৰ দ্বাৰা সকলোৱেই সূর্যৰ উজ্জ্বলতা আৰু উষ্ণতাক স্বাগত কৰিছে। দেৰাডুনৰ পৰা ডাবলিন, ছাংহাইৰ পৰা চিকাগো আৰু জাকাৰ্টাৰ পৰা জোহান্সবার্গলৈকে–সর্বত্রে যোগ বিয়পি পৰিছে”, প্রধানমন্ত্রীয়ে কয়। সমগ্র বিশ্বৰ যোগ অনুৰাগীসকলৰ প্ৰতি স্পষ্টভাৱে প্রধানমন্ত্রী কয় যে সমগ্ৰ বিশ্বই যোগক স্বেচ্ছাই গ্রহণ কৰিছে আৰু প্রতি বছৰ যোগ দিৱস উদযাপনৰ জৰিয়তে ইয়াৰ প্রতিফলন ঘটিছে। তেওঁ লগতে কয় যে সু-স্বাস্থ্য আৰু কল্যাণৰ উদ্দেশ্যে যোগ দিৱস অন্যতম বৃহৎ গণ-আন্দোলনত পৰিণত হৈছে। প্রধানমন্ত্রীয়ে কয় যে সমগ্র বিশ্বই যদি আমাক শ্রদ্ধা কৰাটো বিচাৰো, তেন্তে আমাৰ নিজা ঐতিহ্য আৰু পৰম্পৰাক সন্মান জনাবলৈ আমি কেতিয়াও কুণ্ঠাবোধ কৰিব নালাগিব। তেওঁ কয় যে যোগ সুন্দৰ, কাৰণ ই প্রাচীন হ’লেও বৰ্তমানেও আধুনিক। যোগ অপৰিৱর্তনীয়, তথাপি ইয়াৰ বিৱর্তন ঘটিছে। আমাৰ সুন্দৰ অতীত আৰু বর্তমানৰ সমান্তৰালভাৱে ভৱিষ্যতেও আশাৰ ৰেঙণি দেখাইছে। যোগৰ সম্ভাৱনা প্রসংগত প্রধানমন্ত্রীয়ে কয় যে মানুহে ব্যক্তিগতভাৱে তথা সামাজিক দিশৰ পৰা আজি যিবোৰ সমস্যাৰ সম্মুখীন হৈছে, তাৰ অধিকাংশৰে সমাধান যোগৰ মাজত নিহিত আছে। তেওঁ লগতে কয় যে জীৱনৰ পৰা অযথা চিন্তা বা মানসিক উত্তেজনা আৰু অপ্রয়োজনীয় উদ্বেগ দূৰ কৰি যোগে এক শান্তিপূর্ণ, সৃজনীশীল আৰু তৃপ্তিপূর্ণ জীৱনৰ সন্ধান দিব পাৰে। “বিভেদৰ পৰিৱর্তে যোগে ঐক্যৱদ্ধ কৰে। বিদ্বেষৰ পৰিৱর্তে যোগৰ দ্বাৰা সহমর্মিতা প্রকাশ কৰে। ক্রমৱর্ধমান পীড়াৰ পৰিৱর্তে যোগে উপশম প্রদান কৰে,” বুলিও তেওঁ লগতে কয়।
ভাৰত আৰু উজবেকিস্তানৰ মাজত স্বাস্থ্য আৰু চিকিৎসা বিজ্ঞানৰ ক্ষেত্রত সহযোগিতাৰ অৰ্থে প্ৰস্তাৱিত চুক্তিত কেবিনেটৰ অনুমোদন

প্রধানমন্ত্রী শ্রী নৰেন্দ্র মোদীৰ অধ্যক্ষতাত আজি অনুষ্ঠিত কেন্দ্রীয় কেবিনেট বৈঠকত ভাৰত আৰু উজবেকিস্তানৰ মাজত স্বাস্থ্য আৰু চিকিৎসা বিজ্ঞানৰ ক্ষেত্রত সহযোগিতাৰ অৰ্থে প্ৰস্তাৱিত চুক্তি স্বাক্ষৰ কৰিবলৈ অনুমোদন জনাইছে। এই চুক্তিৰ অধীনত নিম্নোলিখিত দিশসমূহত সহযোগিতা আগবঢ়াবঃ ১.চিকিৎসা ক্ষেত্রত ব্যৱহৃত যন্ত্রপাতি, বিশেষকৈ চিকিৎসা শিক্ষা প্রতিষ্ঠানসমূহৰ গৱেষণাগাৰত প্রশিক্ষণৰ কামত ব্যৱহৃত যন্ত্রপাতি আৰু ঔষধ-পাতিৰ ব্যৱসায়িক সহযোগিতা বৃদ্ধি; ২. প্রাথমিক স্বাস্থ্য সেৱা শক্তিশালী কৰা আৰু স্বাস্থ্যকেন্দ্র গঢ়ি তোলা; ৩. টেলি-মেডিচিন আৰু বৈদ্যুতিন পদ্ধতিৰে স্বাস্থ্য সংক্রান্তীয় তথ্য ব্যৱস্থাৰ ক্ষেত্রত অভিজ্ঞতা আৰু প্রযুক্তিৰ বিনিময় কৰা; ৪. মাতৃত্বকালীন আৰু শিশু স্বাস্থ্য সুৰক্ষা; ৫. সংক্রমিত আৰু অসংক্রমিত ইত্যাদি দুই ধৰণৰ ৰোগ-ব্যাধি নিয়ন্ত্রণ কৰা; ৬. ৰোগৰ প্রাদুর্ভাৱ মোকাবিলা আৰু তদাৰকী ব্যৱস্থা, ঔষধ-পাতি তথা এই ধৰণৰ সামগ্ৰীৰ বিষয়ে এটি নিয়ন্ত্রণিত ব্যৱস্থা গঢ়ি তোলা; আৰু ৭. পাৰস্পৰিক স্বার্থজড়িত অন্যান্য ক্ষেত্রত সহযোগিতা বৃদ্ধি। চুক্তিখন সফল ৰূপায়ণৰ অৰ্থে এই বিষয়ে সবিশেষ পর্যালোচনা কৰি এক কর্মীগোট গঠনৰো সিদ্ধান্ত গ্ৰহণ কৰা হৈছে।
ভাৰত আৰু লেবাননৰ মাজত কৃষি আৰু আনুসংগিক ক্ষেত্ৰত সহযোগিতাৰ বাবে বুজাবুজিৰ চুক্তি স্বাক্ষৰৰ ক্ষেত্ৰত কেবিনেটৰ অনুমোদন

প্ৰধানমন্ত্ৰী শ্ৰী নৰেন্দ্ৰ মোদীৰ পৌৰোহিত্যত অনুষ্ঠিত কেন্দ্ৰীয় কেবিনেটৰ বৈঠকত ভাৰত আৰু লেবাননৰ মাজত কৃষি আৰু আনুসংগিক ক্ষেত্ৰত সহযোগিতাৰ বাবে বুজাবুজিৰ চুক্তি স্বাক্ষৰৰ ক্ষেত্ৰত অনুমোদন জনোৱা হয়। কৃষি ক্ষেত্ৰত এই দ্বিপাক্ষিক সহযোগিতাৰদ্বাৰা দুয়োখন দেশেই লাভান্বিত হ’ব। এই চুক্তি স্বাক্ষৰিত হ’লে দুয়োখন দেশৰ মাজত কৃষিৰ লগত জড়িত নীতি-অভ্যাসৰ আদান প্ৰদান হ’ব যিয়ে কৃষক সমাজৰ উৎপাদনশীলতা বৃদ্ধিৰ লগতে বিশ্বৰ বজাৰকো উন্নত কৰিব। এই চুক্তিয়ে বিশ্বৰ বজাৰৰ দুৱাৰ মুকলি কৰি কৃষিজাত সামগ্ৰীৰ উৎপাদন তথা উৎপাদনশীলতা বৃ্দ্ধি কৰিব।ইয়াৰ ফলত নতুন নতুন প্ৰযুক্তিৰ ব্যৱহাৰ সম্ভৱ হোৱাৰ লগতে উৎপাদনশীলতা বৃ্দ্ধি হৈ খাদ্য সুৰক্ষা ব্যৱস্থা শক্তিশালী কৰিব।
দেশৰ আশাকৰ্মীৰ প্ৰতিনিধিয়ে সাক্ষাৎ কৰিলে প্ৰধানমন্ত্ৰীক

দেশৰ বিভিন্ন প্রান্তৰ পৰা অহা প্রায় ৯০গৰাকী আশাকৰ্মীৰ এটি প্রতিনিধি দলে আজি প্রধানমন্ত্রী শ্রী নৰেন্দ্র মোদীক সাক্ষাৎ কৰি শেহতীয়াকৈ তেওঁলোকৰ ভাট্টা বৃদ্ধি আৰু বীমাৰ সুবিধা প্রদান সম্পৰ্কে কৰা ঘোষণাৰ বাবে সন্তোষ প্রকাশ কৰাৰ লগতে প্রধানমন্ত্রীক ধন্যবাদ জনায়। প্রধানমন্ত্রীয়ে কিছুদিন পূৰ্বে সমগ্ৰ দেশৰ আশা আৰু অংগনৱাড়ী কর্মীসকলৰ সৈতে ভিডিঅ’ কনফাৰেন্সৰ জৰিয়তে কৰা বাৰ্তালাপৰ কথা দোঁহাৰে। প্ৰধানমন্ত্ৰীয়ে বাৰ্তালাপৰ সময়ত আশা কর্মীসকলে তেওঁলোকৰ ব্যক্তিগত অভিজ্ঞতাৰ কথা তেওঁৰ সৈতে ভাগ-বতৰা কৰা বিষয় সন্দৰ্ভত প্রশংসা কৰি কয় যে এই অভিজ্ঞতাবোৰে নিশ্চিতভাবে বহু লোকক প্রেৰণাদায়ক যোগাব। আজি আশা কর্মীসকলে কিদৰে তেওঁলোকে সময়মতে প্রয়োজনীয় পদক্ষেপ লৈ দুখীয়া মাতৃ আৰু শিশুসকলৰ জীৱন ৰক্ষাত গুৰুত্বপূর্ণ ভূমিকা পালন কৰে, সেই বিষয়েও প্ৰধানমন্ত্ৰীক অৱগত কৰে। আশা কর্মীসকলৰ দক্ষতা আৰু নিষ্ঠাৰ প্রশংসা কৰি কালাজ্বৰৰ দৰে ৰোগ দূৰীকৰণত বিল আৰু মেলিন্দা গেট্‌ছৰ দৰে ব্যক্তিসকলেও তেওঁলোকৰ প্রচেষ্টাৰ প্রশংসা কৰিছে বুলি প্রধানমন্ত্রীয়ে উল্লেখ কৰে। গাওঁসমূহত জীৱনযাপনৰ মান উন্নয়নত বিভিন্ন চৰকাৰী সংস্থাৰ সৈতে সমন্বয় বৰ্তাই ৰাখি কাম কৰাৰ বাবে প্রধানমন্ত্রীয়ে আশা কর্মীসকলক আৰু অধিক নিষ্ঠাবান হোৱাৰ পৰামর্শ আগবঢ়ায়। দৰিদ্ৰতাৰ বিৰুদ্ধে যুঁজত দুখীয়া লোকসকলৰ সবলীকৰণৰ লক্ষ্যৰে গ্ৰহণ কৰা চৰকাৰী আঁচনিসমূহৰ উদ্দেশ্যৰ সন্দৰ্ভতো প্ৰধানমন্ত্ৰীয়ে বিস্তৃত ব্যাখ্যা আগবঢ়ায়। এই উপলক্ষে কেন্দ্রীয় স্বাস্থ্য আৰু পৰিয়াল কল্যাণ মন্ত্রী শ্রী জে. পি. নড্ডাও উপস্থিত থাকে।